شەفەق نیوز- ئەڕا یەکم جار، کووئاهەنگێگ وەگه‌رد
شێعر و ئاهەنگ بهەرز و فاخر، وە بەشداری دو هونەرمەند کرماشانی و یەکێ لە هونەرمەندەێل
کورد دانیشتەێ تورکیە دەرهاتە دەر.
بێ‌ژە مه‌زموون و ناوەڕۆک و شێعر و ئاهەنگ
تایبەتی ک کار نوو و جیاوازێگە ئەڕا لاخوار کوردەواری، موناسبەتەگەێ ئی کارەیش تایبەتی
وە خوەێیە.
نام ئی کووئاهەنگە (رێ) نریاگە ک لە نام فیلمە
دیارییەێ (یوڵماز گۆنای) فیلمساز نامدار کوردزوان گیریاگه و ئی گوورانییه‌ێلە ئەڕا
رێزداری لەو هونەرمەند گەورا وتریانە و خوەنریانە ک یەیش خوەێ  کار تازەیێگە دە کار کوردی.
شێعرەێلەێ ئی گوورانیێەێلە هن دوکتور عەلی
ئوڵفەتیین و گوورانی‌بێژەگەییش سادق جەلیلیانە ک هەر دوگ کرماشانیین و ئاهەنگەێلەێ
هن کوردستان تورکیەن.
عه‌لی ئوڵفەتی، نووخوازترین و نوارۆوترین
شاعر سەردەم کرماشانە ک شێعر و تەرانەێلە‌ێ ئێڵیاتی و هووزیاتی نیین و بار ئنسانی
و رەنگ و بوو کوردیاتی و هەست کوردایەتیێگ تر دیرن و هەمجا شێعرەێلێ جەهانیین نە
ناوچەئی و نەیش هەر ناسیووناڵیستی پەتی.
